**Kolë Idromeno** (\* 15. august 1860, Skadar – † 12. december 1939, tamže) bol albánsky všestranný umelec. Venoval sa maliarstvu, sochárstvu, architektúre, fotografovaniu a filmu. Hrával aj na trombón a zaujímal sa aj o drámu. Bol vedúcou kultúrnou a umeleckou osobnosťou albánskej renesancie v 19. storočí a 20. storočí a býva považovaný za iniciátora realizmu v Albánsku. Jeho žiakmi boli viacerí albánski umelci.

Životopis
---------

Kolë Idromeno sa narodil v Skadare, ktorý v tom období patril Osmanskej ríši. Už v mladom veku, ako násťročný začal kresliť a pracovať s vodovými farbami. S pomocou talianskeho emigranta, umelca Pjetëra Marubiho sa priučil fotografovaniu a v roku 1875 odišiel do Benátok, kde sa začal vzdelávať na Akadémii výtvarných umení (Accademia di Belle Arti di Venezia). Po šiestich mesiacoch školu nechal pre prísne formálne školenia. V Benátkach zotrval následne do roku 1878 a pracoval ako pomocník u miestneho maliara. Po návrate do Albánska si v roku 1883 otvoril fotografické štúdio a nadviazal kontakty s francúzskymi odborníkmi. V tomto období vznikla Prizrenská liga bojujúca o národnostné práva Albáncov a Idromeno sa zapojil do protitureckých kruhov, za čo bol v roku 1897 deportovaný do Ulcinju, kde strávil nasledujúci rok. V roku 1912 ako prvý v Albánsku začal dovážať vybavenie na premietanie filmov a v auguste toho istého roku podpísal kontrakt s rakúskou spoločnosťou Josepha Staubera a založil prvé verejné kino v Albánsku. Počas života veľa maľoval a jeho diela boli vystavované na mnohých medzinárodných výstavách - Budapešť (1898), Rím (1925 a 1936), Bari (1931), New York (1939). Zomrel v roku 1939 vo svojom rodnom meste.

Dielo
-----

Ako maliar preferoval mestské témy ako napr. Skadarská svadba (*Dasma shkodrane*) z roku 1924, no vytvoril aj viacero malieb albánskych intelektuálov a národovcov, ale aj rodinných blízkych a priateľov. Maľoval taktiež krajinky, historické a náboženské témy. Všeobecne známa je jeho maľba Naša sestra (*Motra Tone*) z roku 1883. Prezývaná je aj albánska Mona Lisa. Vo svojich umeleckých dielach aplikoval jednotný štetec bez použitia výrazných kontrastov, realizmus jeho diel je takmer fotografický.
Ako architekt navrchol Idromeno okolo 50 stavieb, medzi nimi verejné budovy, ale aj súkromné rezidencie. Známe sú najmä kino Rozafat, budova Albánskej štátnej banky, či skadarská kaviareň Kafja e Madhe. Navrhol tiež strop Katedrály svätého Štefana v Skadare.

Galéria
-------

* Idromenova najznámejšia maľba Motra tone z roku 1883Idromenova najznámejšia maľba *Motra tone* z roku 1883
* Maľba Dvor skadarského domu (Oborri i shpisë shkodranë)Maľba Dvor skadarského domu (*Oborri i shpisë shkodranë*)
* Maľba Skadarská svadba (Dasma shkodrane)Maľba Skadarská svadba (*Dasma shkodrane*)
* Skadar na pohľadnici od Kole IdromenaSkadar na pohľadnici od Kole Idromena

Referencie
----------

1. 1 2 3  IDROMENO, KOLË (15 August 1860 – 12 December 1939). In:ELSIE, Robert. *Historical Dictionary of Albania*. 2nd Ed. Lanham, Toronto, Plymouth, UK : Scarecrow Press, 2010. (Historical Dictionaries of Europe; zv. 75.) ISBN 978-0810861886,  0810861887. S. 197.
2. 1 2 3   *Kole Idromeno. Biography* [online]. mezuraj.museum, [cit. 2020-04-24]. Dostupné online. Archivované 2015-02-15 z originálu.
3. ↑   *St. Stephen’s Cathedral in Shkodra* [online]. [Cit. 2020-04-24]. Dostupné online. (po anglicky)

Externé odkazy
--------------

* Idromenove maľby (po anglicky)

Autoritné údaje: * GND: 1150547359
* ISNI: 0000 0000 6703 8274
* LCCN: n86027864
* ULAN: 500106004
* VIAF: 11320764
* WorldCat: lccn-n86027864